Danko, Andrej, predseda NR SR (2017-09-05):
Poprosím ešte v písomnej podobe, pani Remišová a pán poslanec Viskupič. Skôr, než dám hlasovať o návrhu na zmenu programu, by som si dovolil ešte raz poukázať na systém, aký sme zaviedli pri rokovacom poriadku. Máme zelené lístky, na ktorých potrebujem mať jasne štylizovaný návrh, pretože, pretože (reakcie z pléna)... Nemyslím si, že je dôstojné, pani poslankyňa, vyplazovať jazyk na predsedu Národnej rady (reakcia z pléna). Tak sa ospravedlňujem, ak to tak nebolo, ale, ale ospravedlňujem sa, ak to tak nebolo. Bol som, mal som tú informáciu. Ale v každom prípade bolo by dobré začať túto schôdzu Národnej rady dôstojne a chcel by som z hľadiska schôdze Národnej rady vás poprosiť, aby bola dodržaná kultúra, pretože aj vo vašom záujme, tých, ktorí predkladáte návrh, je, aby sme hlasovali o tom návrhu, ako ho mienite naozaj a na to máme tie zelené lístky, nie tie druhé. Poprosím vás ešte raz teda, mám tu pani poslankyňu Remišovú ako deviaty návrh, desiaty návrh pána Viskupiča. Takže následne pristúpime k hlasovaniu o všetkých návrhoch na zmenu programu tak, ako boli dodávané. Ak by som nebol presný pri návrhoch, ktoré ste dodali, sa vám, aj opozičným, ospravedlňujem, ale naozaj do budúcna je to lepšie pre kohokoľvek, kto tú schôdzu otvára. Takže prvý návrh je pána poslanca Beblavého, ktorý navrhuje vec, bod programu – Informácia vlády Slovenskej republiky o termíne a spôsobe odstránenia neústavného charakteru súčasného odmeňovania vo verejnom sektore. Verím, že to tak stačí prečítať. Nech sa páči, prosím, prezentujme sa a hlasujeme. (Hlasovanie.) Prítomných 139 poslancov, za 59, proti 36, zdržalo sa 44. Konštatujem, že sme uvedený návrh pána poslanca Beblavého neprijali. Pristúpime k druhému návrhu, ktorý predložil pán poslanec Ján Marosz. Týka sa žiadosti zaradiť do rokovania 19. schôdze bod programu, aby pán minister dopravy Érsek zverejnil zoznam všetkých vykúpených pozemkov pod rýchlostnými cestami D4 a R7. Prosím, prezentujme sa a hlasujeme. (Hlasovanie.) Prítomných 139 poslancov, za 58, proti 15, zdržalo sa 65, nehlasoval 1. Konštatujem, že sme uvedený návrh pána poslanca Marosza neschválili. Pristúpime k tretiemu hlasovaniu, ktorý navrhuje pani poslankyňa Simona Petrík. Vec, bod programu – Informácia podpredsedu vlády Slovenskej republiky a ministra vnútra Slovenskej republiky o dôvodoch nedodržania lehoty ustanovenej v čl. 80 ods. 1 Ústavy Slovenskej republiky. Prosím, prezentujme sa a hlasujeme. (Hlasovanie.) Prítomných 138 poslancov, za 62, proti 17, zdržalo sa 57, nehlasovali 2. Konštatujem, že sme uvedený návrh neschválili. Pristúpime k hlasovaniu o návrhu pani poslankyne Kiššovej, ktorá navrhuje zlúčiť rozpravu k bodom č. 19, tlač 631, a k bodu 69, tlač 636. Prosím, prezentujme sa a hlasujeme. (Hlasovanie.) Prítomných 137 poslancov, za 117, proti 8, zdržalo sa 12. Konštatujem, že sme uvedený návrh pani poslankyni Kiššovej schválili. Pristúpime k piatemu hlasovaniu, ktorý navrhuje pán poslanec Viskupič, žiada, aby plénum Národnej rady zaviazalo predsedu Národnej rady Danka, aby sa ospravedlnil za kauzu rozkrádania 600 miliónov z fondov na ministerstve školstva. Prosím, prezentujme sa a hlasujeme. (Hlasovanie.) Prítomných 138 poslancov, za 58, proti 64, zdržalo sa 16. Konštatujem, že sme uvedený návrh neschválili. Pristúpime k hlasovaniu o návrhu pána poslanca Mazureka, ktorý navrhuje zaradiť prijatie uznesenia Národnej rady Slovenskej republiky o odsúdení vyvesenia dúhovej vlajky na budove Úradu verejnej ochrankyne práv. Prosím, prezentujme sa a hlasujeme. (Hlasovanie.) Prítomných 123 poslancov, za 27, proti 46, zdržalo sa 46, nehlasovali 4. Konštatujem, že sme uvedený návrh neschválili. Pristúpime k hlasovaniu o návrhu pani poslankyne Grausovej, ktorá navrhuje zaradiť na začiatok programu dnešnej schôdze o modlitbu Otčenáš a vyzýva kresťanov na hlasovanie za tento jej návrh. Prosím, prezentujme sa a hlasujeme. (Hlasovanie.) Prítomných 115 poslancov, za 19, proti 26, zdržalo sa 67, nehlasovali 3. Konštatujem, že sme uvedený návrh neschválili. Pristúpime k hlasovaniu o návrhu pani poslankyne Eriky Jurinovej, ktorá navrhuje vypustiť z programu schôdze tlač č. 614, uznesenie o dlhovej brzde. Považuje, nasleduje odôvodnenie. Myslím si, že takto môžem dať hlasovať na základe tej vety. Prosím, prezentujme sa a hlasujeme. (Hlasovanie.) Prítomných 137 poslancov, za 58, proti 60, zdržalo sa 19. Konštatujem, že sme uvedený návrh neschválili. Pristúpime k hlasovaniu o návrhu pani poslankyne Veroniky Remišovej, ktorá žiada Národnú radu Slovenskej republiky, aby prijala uznesenia a zaviazala ministra školstva Slovenskej republiky, aby do Národnej rady predložil správu s konkrétnymi krokmi a opatreniami, ktoré ministerstvo školstva prijalo na riešenie škandálu s eurofondami v Operačnom programe Výskum a ľudské zdroje. Prosím, prezentujme sa a hlasujeme. (Hlasovanie.) Prítomných 137 poslancov, za 58, proti 31, zdržalo sa 48. Konštatujem, že sme uvedený návrh neschválili. Pristúpime k poslednému návrhu, ktorý podal na zmenu programu pán poslanec Jozef Viskupič. Žiada v ňom zaradiť do rokovania schôdze Národnej rady, aby minister obrany podal informáciu, akým spôsobom sa predseda Národnej rady Danko dostal a disponoval a používal údaje zdravotnej dokumentácie tak jeho, ako aj Igora Matoviča. Prosím, prezentujme sa a hlasujeme. (Hlasovanie.) Prítomných 139 poslancov, za 58, proti 45, zdržalo sa 36. Konštatujem, že sme uvedený návrh poslanca Viskupiča neschválili. Konštatujem, že sme schválili jedinú zmenu, a to je zlúčenie rozpravy podľa návrhu pani poslankyni Kiššovej. Následne dávam hlasovať o programe schôdze ako celku . Prosím, prezentujme sa a hlasujeme. (Hlasovanie.) Prítomných 139 poslancov, za program 105 poslancov, proti 7, zdržalo sa 27. Konštatujem, že sme schválili program 19. schôdze Národnej rady. Panie poslankyne, páni poslanci, ešte vás chcem informovať, že o prvom bode programu, ktorým je informácia mandátového a imunitného výboru, a o treťom bode, teda o zmenách v zložení výborov budeme hlasovať ihneď po prerokovaní každého z nich. Dnes budeme ešte hlasovať o 17.00 hodine. V ďalších rokovacích dňoch budeme o prerokovaných bodoch programu hlasovať vždy o jedenástej a sedemnástej hodine, pokiaľ Národná rada nerozhodne inak. Pani poslankyne, páni poslanci, pristúpime k prvému bodu programu, ktorým je Informácia Mandátového a imunitného výboru Národnej rady Slovenskej republiky o nastúpení náhradníkov na zaniknutý a neuplatňovaný mandát poslanca Národnej rady Slovenskej republiky . Prosím predsedu mandátového a imunitného výboru poslanca Richarda Rašiho, aby Národnej rade uvedenú informáciu podal.